єли́ку же ѿстоя́тъ восто́цы ѿ за̂падъ, и не́бо ѿ землѝ, и душа̀ превосхо́дитъ тѣ́ло, по толи́ку идѣ́ланіе по прія́тію, и благода́ть превосхо́дитъ видѣ́ніе по взира́нію: занѐ ѻ́ное у́бѡ видѣ́ніе, си́рѣчь, є́же по взира́нію я́коже реко́хомъ извнѣу́ду, и бл҃гочи́ннымъ су́щихъ движе́ніемъ, чи́номъ же и собра́ніемъ, єди́ному ѿ друга́гѡ мечта́нію собира́ему во єди́нъ нѣ́кій и́стинный ѡ́бразъ предъ̑успѣва́ти и́мать, и горѣ̀ къ бг҃у вѣ́рою простира́тися: сіе́ же, си́рѣчь, є́же по прія́тію, вну́трь се́рдца непосре́дственнѡ ѿ самогѡ̀ бг҃а суще́ственнѣ ѡбы́че быва́ти, ѻвогда̀ и извнѣ̀, и я́вѣ тѣ́лу преподаю́ще па́че смы́сла ѿ своегѡ̀ сія́нія, и бж҃е́ственнѣйшагѡ просвѣще́нія, преесте́ственнѣ стра́ждущу се́рдцу, по прему́дрѣйшему маѯі́му, не творя́щу небы́тное ѡбоже́ніе